ԵՐԵՒԱՆ, 21 ՀՈՒՆԻՍԻ, ԱՐՄԵՆՊՐԵՍ: Հայաստանի գրողների միությունում այսօր բացվեց ամերիկաբնակ լուսանկարիչ Ռաֆայել Համբարձումյանի անհատական ցուցահանդեսը: Ցուցահանդեսին ներկայացված էին ինչպես հին լուսանկարներ, որոնք արված են ԱՄՆ-ում, այնպես էլ վերջին 20 օրերի ընթացքում արված կադրեր: Լուսանկարիչը 12 տարվա դադարից հետո առաջին անգամ է Հայաստանում եւ ներկայացնում է իր աչքերով վերափոխված Երեւանը, ինչպես նաեւ Հայաստանի տարբեր տեսարժան վայրեր: Ներկայացված աշխատանքների շարքում տեղ են գտել բնության, քաղաքի տեսարաններ, մշակութային եւ քաղաքական հայտնի դեմքեր, կադրեր վերջին տարիներին բացված խաղատներից եւ Հանրապետության Հրապարակից, Սեւանի, Ծաղկաձորի, նաեւ Սյունիքի, գեղեցկությունները պատկերող դրվագներ: